MUSAJJAMUKULU akoze embaga mu nkola ya 'Scientific wedding' okukkirizibwa abantu abatono olw'obulwadde bwa Corona wabula gye biggweeredde ng'acankalanyizza ekyalo.
Charles Mukasa, 63, ow'e Kyengera-Nabaziza yagattiddwa ne Divian Nalunga, 23, mu bufumbo Obutukuvu ng'emikolo gyonna egy'okugatta n'okusembeza abagenyi baabwe baagikoledde mu kkanisa ya Anonah Healing Centre International Minisitries e Nabaziza.
Mukasa yategeezezza nti oluvannyuma lwa mukyala we ow'empetta okufa mu December w'omwaka oguwedde, yasaba Mukama amuwe omukyala anakkiriza okugattibwa naye mu bufumbo obutukuvu n'amuleetera Nalunga gwe yagattiddwa naye.
Agamba nti yadde Nalunga yeenkana n'abamu ku baana be takirinaamu buzibu kubanga akkiriza nti obufumbo buno kirabo ekivudde ewa Katonda.
Mukasa mulimi era omulunzi wa nkoko. ENSAASAANYA Ebyatutte ensimbi kuliko Ekkanisa n'entambula y'omusumba 200,000/-, keeki 10,000/-, ebyokulya n'ebyokunywa 150,000/-, ate okwambala n'okwewunda kw'omugole omukyala 40,000/-.
Omukolo gw'okugatta gwakulembeddwamu omusumba Sarah Mwesigwa ow'ekkanisa ya Glorious of Jesus Kitebi eyakuutidde abagole okwagalana, okwewa ekitiibwa, obugumiikiriza n'okwewala ehhambo.
Yawadde abaana ba Mukasa amagezi okumanya nti Nalunga kati ye nnyaabwe era n'abakuutira okumussaamu ekitiibwa. Olw'okugoberera amateeka ga gavumenti ku Covid-19 abantu 10 be bakkiriziddwa mu kugatta